摩尼歌
作者：釋印肅
朝代：宋

paragraphs: 一顆摩尼非玉貝，不動隨機方便快。
無邊無表實先天，亙古迄今無覆蓋。
六和同，心不在，放蕩汪洋塵世外。
箇中無可表真如，不滅不生誰不愛。
卓頑空，立世界，非界非空有誰解。
返己迴觀一物無，光大圓融含百怪。
珠體堅，吉怪壞，幻化元空靈本在。
三十年看水牯牛，祇箇溈山實奇最。
華林子，通非內，蹋倒浄缾絕待對。
天上天下獨玄靈，直至如今少人會。
老南泉，逞見解，提起貓兒人不買。
一刀兩斷不曾分，主伴重重元不背。
了非言，聞妙海，鉆火逢烟莫放退。
忽然杲日爍冰霜，不立微塵誰受罪。
天網恢，非結解，遍布彌漫這三昧。
堪笑衡陽沒量人，彌勒光中拖布袋。